تبریز؛ بیر زامانلار هئچ کیم گؤرمهدن یانیندان کئچه بیلمزدیلر. شرقده مدنیتین(شهرلیلیک دئمک دیر) سیمگهلرینه چئوریلن شهرلرین بیری ایدی. آذربایجاندا شهرلی یاشامین ایزلری بیر چوخ یئرلرده اؤزونو گؤرسهده گؤرسهده، سون یوز ایله آغالیغینی گتیریب چاتدیران تبریز اولموشدو. بوگون تبریزه هانسی یاندان گیرمهییمیزه باخمایاراق، شهرین گیریشی، چیخیشی بللی دئییل.
هانسی یاندان شهره گیریرسن، بیر چوخلو داشدان-سیماندان تیکیلن ائولر، قارایوللار گؤزه گیریرلر. شهرده یاشیللیقدان خبر یوخ دیر. شهرین تکجه یاشیل یئری "شاهگؤلو"-نون خیرخیراسینا بیر-بیرینه بنزر ائولر( کوتله ایچینده شیک ساییلان، تبریزدن هئچ بیر ایز داشیمایان ائولر) دایانیبلار.
شهرده بینالار گؤیه باشقالدیریب، یوللار بینالارا گؤره وورولوب، شهرین چئورهسینده اولان بوتون یئرلری(کندلری، اکین یئرلری، چیمنلری، داغلاری) شهره قاتدیریلیر. یئنی تیکیلمیش ائولر، یوللار، کؤرپولرین هئچ بیری شهرین سیمگهسینه چئوریلمیر. تبریزده وورولان بینالارین یاخشیسینی باشقا یئرلرده وورولار. یئنی سالدیریلمیش هئچ بیر بینا اؤزل اولاراق تبریزی گؤرسهتمیر. بو گؤرونمهمزلییین ایکی آنلامی قاباریقدیر. بیرینجیسی بوتون شهرلره عایید دیر، او دا مئعمارلاریمیزین بیرینجی دهرهجهلی مئعمار اولمادیقلاری، تکجه بیر نئچهنجی درهجهلی یانسیدیجی اولمالاری دیر. ایکینجی ندن، تبریزین دورومونون دهییشمهسی دیر. داها دوغروسو تبریزی دوشوننلرین تبریزده اولماییب، اوزاقدان دوشونمهلری دیر. تبریزین بؤیوکلویونو گئرچک کیمی یوخ، تکجه بیر نوستالژی کیمی یاشایانلار، تبریزه بؤیوک دئیهرک تبریزین کؤپونو آلانلار، اؤزلری کیچیک اولوب تبریزی کیچیدنلردیرلر.
تبریزین گؤرمهلی، بؤیوکلویونو گؤرسهده بیلن بینالار، شهرین اورتاسیندا یئرلهشیرلر. شهرین اورتاسیندا اولان یئرلرین اوجون-بوجاغینی ایستهدیکلری کیمی دهییشدیریب، شهرین اوزولمهیینه باخمایاراق گئنه ووقارلی کئچمیشینی اوزه چَکیر. بازار، گولوستانباغی، ارک، گؤی مچید، قدیم مَحلهلرین هامیسی، قاری کؤرپوسو، مَچیدلر چیـیین-چیـیینه دایاناراق کیچیک دوشورلمهیین قاباغیندا دایانیرلار. دایانمالار، شهرین گؤوهنجینه آرتیریلمادان نه قدر سوروله بیلهجهیینی کیمسه بیله بیلمز.
رضا براهینی بیر یازیسیندا بئله یازیر؛ هر یئری دولاندان سونرا یئنه تبریز. بو یازی بیر تبریزلینین اؤز شهرینه یازدیغی بیر یازی دیر. یازیچی، شهردن چیخاندان سونرا بیر داها شهره قاییتمیر. دونیانی گزندن سونرا یئنه تبریز اولمور. بیر شهری یاشادان، او شهردن اولان دوشونورلرین، یازارلارین، وارلیلارین، ایش یئیهلرینین شهرده قالمالاری اولار. بیر شهر سایدیقلاریمدان بوشالیرسا، گوندن گونه شهر دالیلایار. شهر اؤز ایچیندن قورونماسا، دیشاریدان قورونماغی چتینلهشر. گؤرونتوسو دهییشیلر. سون یوز ایلده آدلانان، باشقا یئرلرین سویون ایچن تبریزلیلردن تبریزه قاییدان تکجه اوستاد شهریار اولدو. قالانلاری تبریز دئیه-دئیه تبریزه سورگونو سوردوروب سوردورورلر.
تبریز آذربایجانین گؤزو اولاراق اوسته سایدیغیم دورومدا دیر، باشقا شهرلرین حالیندان یازماساق یاخشی دیر.
azb_Arab azb_Arab azb_Arab azb_Arab azb_Arab azb_Arab